Conform datelor publicate de Ministerul Finațelor, veniturile combinatului de la Galați au scăzut anul trecut la 3,7 mld de lei, aproximativ 740 de milioane de Euro, de la 7,9 mld de lei în 2022, iar pierderile înregistrate sunt de aproximativ 460 de milioane de Euro în 2023.
Producătorii de oțel din Europa operează în condiții dificile
La solicitarea Capital, un purtător de cuvânt LIBERTY a declarat:
”De anul trecut toți producătorii de oțel din Europa operează în condiții extrem de dificile, cu inflație crescută, costuri ridicate ale energiei și cerere scăzută, agravate de războiul din Ucraina care a generat creșterea masivă a prețurilor la materiile prime și întreruperea lanțului de aprovizionare. Industria siderurgică a fost, de asemenea, afectată de creșterea istorică a importurilor ieftine din țări care nu se confruntă cu aceleași costuri de reglementare a standardelor de mediu.
Importurile au obținut o cotă de 27% din piața europeană, un factor care a contribuit la suspendarea unei capacități de producție primară de 22 de milioane de tone de oțel la finalul anului trecut, reprezentând aproximativ 25% din capacitatea totală de producție la nivel european, iar mulți producători din Europa au anunțat închideri de fabrici și disponibilizări.
Pentru a gestiona eficient aceste provocări de piață, LIBERTY Galați a întrerupt uneori activitatea furnalului și a redus programul de producție, dar a reușit să mențină locurile de muncă și să plătească integral salariile angajaților.
În acest an, am repornit operațiunile de producție și am livrat circa 400.000 de tone de oțel românesc clienților noștri din România și de peste hotare. Așteptăm o îmbunătățire a pieței în cursul anului și revenirea producției și a profitabilității la un nivel normal.”
Jucătorii din piața siderurgică sunt afectați
LIBERTY Galați nu este singurul jucător impactat de piața siderurgică europeană aflată în scădere dramatică în ultimii doi ani, pe fondul inflației și a creșterii prețului la energie cu până la 400% în anumite cazuri.
Mari producători de oțel din Europa au luat măsuri drastice de redresare: Tata Steel a anunțat oprirea furnalelor sale din Marea Britanie și concedierea celor 2 800 de angajați din Port Talbot, confruntându-se cu proteste ale sindicatelor; în Spania grupul Celsa a pus în aplicare un plan de restructurare judiciară, iar guvernul italian a preluat controlul asupra oțelăriilor Arcelor Mittal din Taranto, ceea ce a provocat o undă de șoc în industria siderurgică internațională.
Dacă în Vestul Europei, guvernele și-au protejat producătorii de oțel cu subvenții și politici energetice prin cadrul temporar de criză și tranziție, în România au lipsit măsurile alocate companiilor energo-intensive așa cum este și LIBERTY Galați, al doilea mare consumator de energie din Romania.
De exemplu, Franța și Germania au alocat miliarde de euro pentru a acoperi costurile marilor companii cu energia și au investit masiv în echipamente tehnologice pentru decarbonizarea și eficientizarea energetică a industriilor.
Efectele războiului din Ucraina
Războiul din Ucraina a afectat întreg lanțul de aprovizionare în Europa și a crescut masiv prețurile materiilor prime, iar sancțiunile aplicate Rusiei au creat o criză a fierului vechi pe piața europeană, determinând o creștere masivă a importurilor din Turcia și din China care au ajuns anul trecut la aproape o treime din toata piața de oțel din Europa.
Industria siderurgică este o industrie strategică în contextul geopolitic actual, nu ne permitem să o pierdem, iar din punct de vedere economic sunt mii de companii și angajați care depind de activitatea combinatului de la Galați, unde LIBERTY este cel mai mare operator economic din regiune.
Redresarea pieței este necesară, la fel și măsurile de sprijin guvernamental. EUROFER, asociația europeană a industriei de oțel, a estimat creșterea pieței de oțel din Europa cu 3,2% în 2024, deci există încă oportunități pentru industria siderurgică din România.